Likkewane skitter by Wêreld Kano Marathon-kampioenskap - Parys Gazette
Twee Parysenaars, Kobus Erasmus en Sylvia Nel, het skitterend gevaar na afloop van die ICF Wêreld Kano Marathon-kampioenskappe wat vanjaar vir slegs die tweede keer in die geskiedenis in Suid-Afrika gehou is.
Vanjaar se wêreldkampioenskappe is in Pietermaritzburg gehou. Dié prestige geleentheid is in 1996 vir die eerste keer in Suid-Afrika in Kaapstad gehou en het vanjaar meer as 600 deelnemers gehad. Kobus en Sylvia het in die Meesters-afdelings gekompeteer, met Kobus wat ingeskryf was in die 65-69 jaar-afdeling, en Sylvia in die 50-54 jaar-afdeling.
Warm weer, vlak water en baie sterk kompetisie ten spyt, het Kobus geslaag met ’n skitterende 8ste plek in die K1, terwyl Sylvia kon spog met ‘n vierde plek saam met haar spanmaat, Kate Lapacz.
Albei is lid van die Likkewaan-kanoklub in Parys. R250 000 se kuns aan renosterprojek geskenk | Maroela Media
Een van Jacques Müller se kunswerke. (Foto: Verskaf)
Die Voortrekkers se bewusmakingsveldtog teen renosterstroping, getiteld “Renoster red is vet pret”, het onlangs nóg ŉ gesonde finansiële hupstoot gekry nadat ŉ Pretoriase kunstenaar van sy skilderye en bronsbeelde ter waarde van R250 000 vir dié projek geskenk het.
Die verhaal van die renosterkalfie, Arthur, wat langs sy gestroopte ma se karkas gevind is, het die skilder en beeldhouer Jacques Müller só aangegryp dat hy ŉ skenking van vyf olieverfskilderye van 1,2 m x 1 m, ter waarde van R30 000 elk, asook vier versamelaarsbronsbeelde, met bronsafbeeldings van renosters op klip en marmer, ter waarde van R12 500 elk, geskenk het.
Müller giet ook vyf unieke bronsbeelde van Arthur, Die Voortrekkers se renoster-penkop, ter waarde van R10 000 elk.
“Ek besoek jaarliks die Krugerwildtuin en het besef as ons die unieke natuur wil bewaar, het elkeen van ons ŉ verantwoordelikheid om betrokke te raak,” het Müller luidens ŉ mediaverklaring gesê.
“Ons kan nie langer net toeskouers bly nie, maar moet betrokke raak om renosters van uitwissing te red. Ons moet meer doen as om te sê hoe bekommerd almal oor die renosterslagting is.”
Volgens dr. Danie Langner, hoofleier van Die Voortrekkers, het dié organisasie reeds in 2017 by die bewusmaking van renosterstropery en die bewaring van dié deel van die natuurerfenis betrokke geraak.
Jacques Müller (links) en Carinda Habig (regs), ’n Voortrekkeroffisier van die Rietvallei-Voortrekkers, wat die bewusmakingsprojek, ‘Renoster red is vet pret, van stapel gestuur het, met een van die kunswerke. (Foto: Verskaf)
“Laerskool- en hoërskool-Voortrekkerspanne het met sente en rande in renosterspaarbussies ŉ bedrag van R100 000 vir die versorging van renosterwesies by Care for Wild ingesamel,” het Langner gesê.
“Tydens dié geleentheid is Arthur simbolies as ŉ Voortrekker ingelyf as deel van ons bewusmakingsprogram.”
Arthur is een van die renosterwesies in die sorg van die Care for Wild-organisasie nadat hy in Mei verlede jaar self onder die kapmesse van stropers deurgeloop het toe sy ma vir haar horings gestroop is.
Care for Wild is die grootste renosterweeshuis en -toevlugsoord ter wêreld. Dit is een van ’n klein aantal rehabilitasiesentrums in Mpumalanga wat amptelik deur die Krugerwildtuin gebruik word om na renosterwesies om te sien en hulle te huisves. Dié niewinsgewende organisasie is in 2001 deur Petronel Nieuwoudt begin.
Volgens Seugnet van Zyl, kommunikasiebeampte van die Federasie van Afrikaanse Kultuurvereniginge (FAK), sal Müller se kunswerke binnekort opgeveil word en die opbrengs sal aan die renosterprojek gaan.